KOMISIJOS SPRENDIMAS
2007 m. rugpjūčio 2 d.
iš dalies keičiantis Sprendimą 2003/467/EB dėl paskelbimo, kad tam tikruose Lenkijos administraciniuose regionuose oficialiai nenustatyta enzootinės galvijų leukozės
(pranešta dokumentu Nr. C(2007) 3657)
(Tekstas svarbus EEE)
(2007/559/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ir ypač į jos D priedo I skyriaus E dalį,
kadangi:
(1)
Pagal Direktyvos 64/432/EEB D priedo nuostatas, gali būti laikoma, kad valstybėje narėje arba valstybės narės dalyje oficialiai nenustatyta enzootinės galvijų leukozės, jei galvijų bandos atitinka toje direktyvoje numatytas tam tikras sąlygas.
(2)
Valstybių narių regionai, kuriuose nenustatyta enzootinės galvijų leukozės, yra išvardyti 2003 m. birželio 23 d. Komisijos sprendime 2003/467/EB, nustatančiame tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą (2).
(3)
Lenkijos atveju, apskritis (powiat) yra pagrindinis administracinis regionas, kaip nurodyta Direktyvos 64/432/EEB 2 straipsnio 2 dalies p punkte. Neskelbtas 2005 m. kovo 1 d. Komisijos sprendimo 2005/176/EB, nustatančio šifruotą pranešimo apie gyvūnų ligas formą ir kodus, remiantis Tarybos direktyva 82/894/EEB (3), priede X/25 nurodytos apskritys kaip atitinkamo stambesnio administracinio vieneto, vaivadijos, sudedamosios dalys.
(4)
Šiuo metu Lenkija yra pateikusi Komisijai dokumentus, kuriais įrodoma, jog laikomasi atitinkamų Direktyvoje 64/432/EEB numatytų sąlygų, kad tam tikros apskritys gali būti laikomos Lenkijos regionais, kuriuose galvijų enzootinės leukozės oficialiai nenustatyta.
(5)
Įvertinus Lenkijos pateiktus dokumentus, minėtas Lenkijos apskritis reikėtų pripažinti valstybės narės regionais, kuriuose galvijų enzootinės leukozės oficialiai nenustatyta.
(6)
Todėl Sprendimą 2003/467/EB reikėtų atitinkamai iš dalies pakeisti.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/467/EB III priedas iš dalies keičiamas taip, kaip nurodyta šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 2007 m. rugpjūčio 2 d.